送法寶禪師
作者：陳師道
朝代：宋

paragraphs: 平生夫鐵脚，道價喧宇宙。
望禮東南雲，吾今獨何後。
晚始識其子，瑶林一枝秀。
初聞飲光笑，復作空生瘦。
今年退後禪，袖手不肯叉。
真成菩薩魔，未免化城咎。
白月懸清光，大鍾得辭扣。
知止一何勇，隨緣豈無復。
豐臺兩禪子，三請期一覯。
翩然挈瓶盂，百里往相就。
古寺風雨餘，觸目初邂逅。
夙昔有靜緣，歡然宛如舊。
教我早自異，業成誰得救。
世故已備嘗，躊躇復何候。
鑽火勿停手，時來自渠透。
慇懃禮白足，吾爲太山溜。